OBRAZLOŽENJE

1. Predmet prijedloga

Ova Odluka Komisije sadržava prijedlog odluke Vijeća o stajalištu koje Unija treba zauzeti u Odboru veleposlanika AKP-a i EU-a o izmjeni Odluke br. 3/2019 o prijelaznim mjerama na temelju članka 95. stavka 4. Sporazuma o partnerstvu između EU-a i Skupine afričkih, karipskih i pacifičkih država (AKP), potpisanog u Cotonouu 23. lipnja 2000. („Sporazum o partnerstvu iz Cotonoua” ili „Sporazum”) („odluka o prijelaznim mjerama”). Potonji je prvi put izmijenjen Odlukom br. 2/2020 Odbora veleposlanika AKP-EU od 4. prosinca 2020., kojom je primjena Sporazuma o partnerstvu iz Cotonoua produljena do 30. studenoga 2021. Drugo produljenje do 30. lipnja 2022. dogovoreno je u skladu s Odlukom br. 3/2021 od 26. studenoga 2021. Komisija predlaže dodatno produljenje primjene svih odredaba Sporazuma o partnerstvu iz Cotonoua do 31. prosinca 2022. ili do stupanja na snagu ili privremene primjene novog Sporazuma o partnerstvu između Unije i država AKP-a, koji god je datum raniji.

2.KONTEKST PRIJEDLOGA

2.1.Sporazum o partnerstvu iz Cotonoua

Od 2000. Sporazum o partnerstvu iz Cotonoua okvir je za odnose EU-a sa 79 zemalja AKP-a. Sporazum je sklopljen na 20 godina: od 1. ožujka 2000. do 29. veljače 2020. Potom je revidiran 2005. i 2010.

Na temelju Odluke br. 3/2019 Odbora veleposlanika AKP-EU, 17. prosinca 2019. produljena je primjena odredaba Sporazuma o partnerstvu iz Cotonoua do 31. prosinca 2020. ili do stupanja na snagu novog Sporazuma o partnerstvu između Unije i država AKP-a, koji god je datum raniji. Potonji je prvi put izmijenjen Odlukom br. 2/2020 Odbora veleposlanika AKP-EU od 4. prosinca 2020., kojom je primjena Sporazuma o partnerstvu iz Cotonoua produljena do 30. studenoga 2021. Drugo produljenje do 30. lipnja 2022. dogovoreno je u skladu s Odlukom br. 3/2021 od 26. studenoga 2021.

Pregovori o novom sporazumu o partnerstvu između AKP-a i EU-a započeli su u rujnu 2018. Glavni su pregovarači 15. travnja 2021. parafirali tekst novog Sporazuma o partnerstvu između Unije i članica Organizacije afričkih, karipskih i pacifičkih država (OAKPD). Komisija je potom dostavila svoj prijedlog Vijeću na potpis. Ponovno su započeli pregovori u vezi s pravnom prirodom sporazuma. Međutim, tekst koji uključuje izmjene povezane s pravnom prirodom zaustavljen je na razini Radne skupine Vijeća AKP-a. Postalo je očito da rasprave na razini Vijeća EU-a neće dovesti do novog sporazuma koji bi bio dovršen i koji bi se mogao početi primjenjivati prije sadašnjeg datuma isteka primjene Sporazuma o partnerstvu iz Cotonoua odnosno do 30. lipnja 2022. Situacija bi dovela do zastoja u odnosima AKP-a i EU-a koji se ne smije dogoditi.

2.2.Vijeće ministara AKP-a i EU-a

Vijeće ministara AKP-a i EU-a je tijelo na ministarskoj razini osnovano Sporazumom (članak 15. Sporazuma). Sastoji se od članova Vijeća Europske unije i članova Europske komisije s jedne strane te člana vlade svake države AKP-a s druge strane. Među zadaćama Vijeća ministara je donošenje odluka potrebnih za provedbu i izvršavanje Sporazuma. Vijeće ministara donosi odluke zajedničkom suglasnošću stranaka. Da bi odluke bile valjane, moraju biti prisutni: i. polovina članova Vijeća Europske unije (tj. 14 ministara iz država članica EU-a), ii. jedan član Komisije i iii. dvije trećine članova koji predstavljaju vlade država AKP-a (tj. članovi vlada 55 različitih država AKP-a).

2.3.Prijelazne mjere

Članak 95. stavak 4. drugi podstavak Sporazuma glasi: „Vijeće ministara usvaja bilo koje prijelazne mjere koje su potrebne dok novi Sporazum ne stupi na snagu.” U skladu s člankom 95. stavkom 4. drugim podstavkom Sporazuma prijelazne mjere mogu se provesti kako bi se produljila primjena cijelog ili dijelova Sporazuma do početka primjene novog sporazuma (privremene primjene ili stupanja na snagu). S obzirom na to da se novi sporazum neće početi primjenjivati prije isteka postojećeg pravnog okvira, da bi se očuvao pravni, politički i institucijski kontinuitet s AKP-om, potrebno je produljiti donesene prijelazne mjere kako bi se produljila primjena važećeg sporazuma.

2.4.Izmjena prijelaznih mjera u Odboru veleposlanika AKP-a i EU-a

U skladu s člankom 95. stavkom 4. Sporazuma, odluku o prijelaznim mjerama donosi Vijeće ministara AKP-a i EU-a. U skladu s člankom 15. stavkom 4. Sporazuma, Vijeće ministara može prenijeti svoje ovlasti na Odbor veleposlanika. U tu je svrhu Vijeće ministara 23. svibnja 2019. delegiralo ovlast za donošenje odluke o prijelaznim mjerama Odboru veleposlanika. Na temelju članka 16. stavka 2. Sporazuma, Odbor veleposlanika može donositi ili izmijeniti odluke obvezujuće za stranke u okviru mandata koji mu je povjerilo Vijeće ministara. U skladu s člankom 1. Poslovnika Odbora veleposlanika, Odbor se sastaje redovito, posebno kako bi pripremio sastanak Vijeća ministara, te prema potrebi na zahtjev jedne od stranaka. Uz tu fleksibilnost Odbor veleposlanika može osigurati da se izmjena odluke o prijelaznim mjerama donese pravodobno, najkasnije do sredine lipnja 2022. Stoga će Odbor veleposlanika AKP-a i EU-a na jednom od svojih sastanaka donijeti izmjenu odluke o prijelaznim mjerama („predviđeni akt”). Svrha je predviđenog akta dodatno produljiti razdoblje primjene cijelog Sporazuma o partnerstvu iz Cotonoua do 31. prosinca 2022. ili do stupanja na snagu ili privremene primjene novog Sporazuma o partnerstvu između Unije i država AKP-a, koji god je datum raniji.

3.Stajalište koje treba zauzeti u ime Unije